**დანართი 1**

შევიდეს ცვლილებები და დამატებები “სსიპ თბილისის ვანო სარაჯიშვილის სახელობის სახელმწიფო კონსერვატორიის რექტორის არჩევის წესში“:

**ა)** დოკუმენტის სათაური ჩამოყალიბდეს შემდეგი სახით: „სსიპ – თბილისის ვანო სარაჯიშვილის სახელობის სახელმწიფო კონსერვატორიის რექტორის/რექტორის მოვალეობის შემსრულებლის თანამდებობის დაკავებასთან დაკავშირებული  საარჩევნო პროცედურების  დამტკიცების თაობაზე;“

**ბ)** 1-ლი მუხლი ჩამოყალიბდეს შემდეგი რედაქციით: **„მუხლი 1. რეგულირების სფერო**

1. ეს წესი არეგულირებს სსიპ თბილისის ვანო სარაჯიშვილის სახელობის სახელმწიფო კონსერვატორიაში (შემდგომში - კონსერვატორია) რექტორის/რექტორის მოვალეობის შემსრულებლის არჩევნების ჩატარების წესს, საარჩევნო კომისიის უფლებამოსილებას და საქმიანობას.

2. კონსერვატორიაში რექტორის/რექტორის მოვალეობის შემსრულებლის არჩევნები ტარდება ამ წესით, ”უმაღლესი განათლების შესახებ” საქართველოს კანონითა და კონსერვატორიის წესდებით.“

**გ)** მე-2 მუხლის 1-ლი პუნქტი ჩამოყალიბდეს შემდეგი რედაქციით: „1. კონსერვატორიის რექტორის/რექტორის მოვალეობის შემსრულებლის არჩევნების ჩატარებასა და კენჭისყრის ფარულობას უზრუნველყოფს საარჩევნო კომისია.“

**დ)** მე-2 მუხლის მე-2 პუნქტი ჩამოყალიბდეს შემდეგი რედაქციით: “2. საარჩევნო კომისიის წევრთა რაოდენობა და შემადგენლობა განისაზღვრება აკადემიური საბჭოს მიერ. არჩევნების სამართლიანობისა და გამჭვირვალობის პრინციპებიდან გამომდინარე, საარჩევნო კომისიაში შესაძლებელია შეყვანილი იქნას სტუდენტური თვითმმართველობისა და არჩევნების ორგანიზებაში მნიშვნელოვანი გამოცდილების მქონე საზოგადოებრივი ორგანიზაციების წარმომადგენლები.“

**ე)** მე-2 მუხლის მე-7 პუნქტი ჩამოყალიბდეს შემდეგი რედაქციით: „7. რექტორობის/რექტორობის მოვალეობის შემსრულებლის რეგისტრაციაში გატარების უფლებამოსილება აქვთ კონსერვატორიის საარჩევნო კომისიის ყველა წევრს.“

**ვ)** მე-3 მუხლი ჩამოყალიბდეს შემდეგი რედაქციით: „**მუხლი 3. რექტორის/ რექტორის მოვალეობის შემსრულებლის არჩევნების გამოცხადება**

1. რექტორის/რექტორის მოვალეობის შემსრულებლის არჩევნებს აცხადებს კონსერვატორიის აკადემიური საბჭო დადგენილებით.

2. რექტორის თანამდებობის დასაკავებლად კანდიდატების რეგისტრაციის დაწყების შესახებ განცხადებას კონსერვატორიის აკადემიური საბჭო აქვეყნებს კანდიდატების რეგისტრაციის დაწყებამდე არანაკლებ 1 თვით ადრე. რეგისტრაცია გრძელდება არანაკლებ 5 და არაუმეტეს 10 დღისა. არჩევნები ტარდება კანდიდატების რეგისტრაციის დასრულებიდან არანაკლებ 1 დღის ვადაში. აღნიშნული ვადები არ ვრცელდება რექტორის მოვალეობის შემსრულებლის არჩევნებზე და ამ შემთხვევაში კონკრეტული ვადები განისაზღვრება აკადემიური საბჭოს ინდივიდუალური ადმინისტრაციულ-სამართლებრივი აქტით.“

3. განცხადება კონსერვატორიის რექტორის/რექტორის მოვალეობის შემსრულებლის თანამდებობის დასაკავებლად კანდიდატების რეგისტრაციის დაწყების შესახებ უნდა განთავსდეს კონსერვატორიის ვებ-გვერდზე, გამოქვეყნდეს გაზეთში და რექტორობის კანდიდატების რეგისტრაციის შეწყვეტამდე გამოიკრას კონსერვატორიაში ყველაზე თვალსაჩინო ადგილზე მისი საჯაროობისა და დაინტერესებულ პირთათვის ხელმისაწვდომობის უზრუნველყოფის მიზნით.

4. კონსერვატორიის რექტორის/რექტორის მოვალეობის შემსრულებლის თანამდებობის დასაკავებლად კანდიდატების რეგისტრაციის დაწყების შესახებ განცხადებაში აღინიშნება კანდიდატებისადმი მოთხოვნები, რეგისტრაციის დაწყების თარიღი, განცხადებების მიღების ბოლო ვადა, წარმოსადგენ დოკუმენტთა ნუსხა და რექტორის/ რექტორის მოვალეობის შემსრულებლის არჩევნების ჩატარების თარიღი.“

**ზ)** მე-4 მუხლის 1-ლი პუნქტი ჩამოყალიბდეს შემდეგი რედაქციით: „1. რექტორობის/რექტორის მოვალეობის შემსრულებლის კანდიდატების რეგისტრაციის შესახებ განცხადების მიღება ხორციელდება კონსერვატორიის საარჩევნო კომისიაში.“

**თ)** მე-5მუხლი ჩამოყალიბდეს შემდეგი რედაქციით: „**მუხლი 5. რექტორის არჩევა**

1. კანდიდატების რეგისტრაციის დასრულებიდან არანაკლებ 1 დღის ვადაში იმართება რექტორის/რექტორის მოვალეობის შემსრულებლის არჩევნები.
2. კანდიდატები რექტორის არჩევნების ჩატარებამდე (კენჭისყრის დღეს) აკადემიურ საბჭოს წარუდგენენ კონსერვატორიის სამოქმედო გეგმას, ხოლო რექტორის მოვალეობის შემსრულებლის კანდიდატი არჩევნების ჩატარებამდე (კენჭისყრის დღეს) აკადემიურ საბჭოს წარუდგენს მოკლევადიან სამოქმედო გეგმას.

3. რექტორის/რექტორის მოვალეობის შემსრულებლის არჩევნებამდე კანდიდატურის შერჩევისას აკადემიური საბჭო აფასებს თითოეული კანდიდატის მიერ წარმოდგენილ სამოქმედო გეგმას/მოკლევადიან სამოქმედო გეგმას.

4. რექტორი/რექტორის მოვალეობის შემსრულებელი აირჩევა აკადემიური საბჭოს მიერ ფარული კენჭისყრით, სიითი შემადგენლობის უმრავლესობით.

5. რექტორი აირჩევა 4 წლის ვადით, რექტორის მოვალეობის შემსრულებელი აირჩევა არაუმეტეს 6 თვის ვადით.

6. რექტორად/რექტორის მოვალეობის შემსრულებლად შეიძლება არჩეულ იქნეს აკადემიური უმაღლესი სამუსიკო განათლების მქონე პირი, რომელსაც გააჩნია სპეციალობით მუშაობის 4 წლიანი სტაჟი უმაღლეს საგანმანათლებლო დაწესებულებაში და აკმაყოფილებს „უმაღლესი განათლების შესახებ“ საქართველოს კანონით, კონსერვატორიის წესდებით, წინამდებარე წესითა და აკადემიური საბჭოს დადგენილებით განსაზღვრულ მოთხოვნებს.

7. რექტორის უფლებამოსილების ვადამდე შეწყვეტის შემთხვევაში, აგრეთვე რექტორის ვერარჩევის შემთხვევაში აკადემიური საბჭო 14 დღის ვადაში, ფარული კენჭისყრით, სიითი შემადგენლობის უმრავლესობით ირჩევს რექტორის მოვალეობის შემსრულებელს არაუმეტეს 6 თვის ვადით. ერთი და იგივე პირი რექტორის მოვალეობის შემსრულებლად შეიძლება აირჩეს მხოლოდ ერთხელ.“

**ი)** მე-6 მუხლის 1-ლი პუნქტი ჩამოყალიბდეს შემდეგი რედაქციით: „1. რექტორობის/რექტორის მოვალეობის შემსრულებლის კანდიდატს უფლება აქვს ჩაატაროს წინასაარჩევნო კამპანია. წინასაარჩევნო კამპანიის წარმართვისას ყველა კანდიდატი სარგებლობს თანაბარი უფლებით.“

**კ)** მე-10 მუხლს დაემატოს შემდეგი შინაარსის 21 პუნქტი **„**21. არჩევნები ჩატარებულად ჩაითვლება თუ მასში მონაწილეობა მიიღო აკადემიური საბჭოს წევრების სიითი შემადგენლობის ნახევარზე მეტმა.“

**ლ)** მე-13 მუხლი ჩამოყალიბდეს შემდეგი რედაქციით: „**მუხლი 13. არჩევნების მეორე ტური**

1. თუ არჩევნების პირველ ტურში, ვერც ერთმა კანდიდატმა ვერ დააგროვა ხმების საჭირო რაოდენობა, ინიშნება არჩევნების მეორე ტური.

2. არჩევნების მეორე ტურს ნიშნავს კონსერვატორიის აკადემიური საბჭო დადგენილებით.

3. არჩევნების მეორე ტურში მონაწილეობის უფლება აქვს პირველ ტურში საუკეთესო შედეგების მქონე 2 კანდიდატს. თუ პირველ ტურში პირველის შემდგომი უკეთესი შედეგის მქონე კანდიდატებს ხმათა თანაბარი რაოდენობა აქვთ მიღებული, მეორე ტურში მონაწილეობს ორივე თანაბარქულიანი კანდიდატი.

4. თუ არჩევნების მეორე ტურშიც ვერ გამოვლინდა გამარჯვებული (თუ ვერცერთმა კანდიდატმა ვერ მიიღო აკადემიური საბჭოს სიითი შემადგენლობის უმრავლესობის მხარდაჭერა), არაუგვიანეს 5 დღის განმავლობაში ინიშნება რექტორის ახალი არჩევნების თარიღი”.